รับเหมาฯแห่เพิ่มทุนรับงานใหญ่
ธุรกิจรับเหมาเฮโลเพิ่มทุนแจกหุ้นปันผลหนุนทุนแกร่งลุยงานรัฐ STEC ให้ 3.5 ต่อ 1 NWR รุกธุรกิจใหม่
1 มี.ค. 2556

ธุรกิจรับเหมาเฮโลเพิ่มทุนแจกหุ้นปันผลหนุนทุนแกร่งลุยงานรัฐ STEC ให้ 3.5 ต่อ 1 NWR รุกธุรกิจใหม่ 
นายภาคภูมิ ศรีชำนิ กรรมการผู้จัดการบริษัท ซิโนไทย เอ็นจีเนียริ่ง แอนด์ คอนสตรัคชั่น (STEC) เปิดเผยว่า คณะกรรมการบริษัท (บอร์ด) มีมติให้จ่ายปันผลเป็นหุ้นและเงินสดให้กับผู้ถือหุ้นสำหรับผลดำเนินงานงวดปี 2555 โดยการเพิ่มทุนจดทะเบียนจำนวน 1,186 ล้านบาท เป็น 1,500 ล้านบาท มารองรับการจ่ายหุ้นปันผล 
บริษัทจ่ายเงินปันผลในอัตรา 3.5 หุ้นเดิมต่อ 1 หุ้นปันผล หรือเท่ากับ 0.28 บาทต่อหุ้น และจ่ายเป็นเงินสดอีกหุ้นละ 0.03 บาท รวมเงินปันผล0.31 บาทต่อหุ้น 
“หลังเพิ่มทุนจะทำให้บริษัทมีทุนใหญ่ขึ้นพร้อมรองรับการเข้าประมูลงานของรัฐที่ออกมาอย่างต่อเนื่อง” นายภาคภูมิ กล่าว 
นางวัฒนา สัมนาวงศ์ กรรมการบริษัท เนาวรัตน์พัฒนาการ (NWR) เปิดเผยว่า บอร์ดมีมติอนุมัติการจ่ายเงินปันผลในอัตราหุ้นละ 0.12 บาท และเพิ่มทุนจดทะเบียนเพื่อเสนอขายให้กับผู้ถือหุ้นเดิม จำนวน 221,843,034 หุ้น ในสัดส่วน 7 ต่อ 1 โดยแจกใบสำคัญแสดงสิทธิซื้อหุ้น (วอร์แรนต์) จำนวน 246.84 ล้านหน่วย ให้แก่ผู้ถือหุ้นเดิมสัดส่วน 8ต่อ 1 หุ้นเพิ่มทุน จึงต้องเพิ่มทุนจำนวน 246.84 ล้านหุ้น มารองรับการใช้สิทธิแปลงวอร์แรนต์เป็นหุ้น นอกจากนั้นยังเสนอขายให้กับบุคคลในวงจำกัด (พีพี) จำนวน 200 ล้านหุ้น 
ทั้งนี้ ราคาขายหุ้นเพิ่มทุนให้กับผู้ถือหุ้นเดิม จะเป็นราคาที่ไม่สูงกว่าราคาที่จะเสนอขายพีพี ส่วนราคาถัวเฉลี่ยถ่วงน้ำหนักระหว่างวันที่ 5-26 ก.พ. 2556 เท่ากับ 2.857 บาทต่อหุ้น 
นอกจากนี้ บอร์ดยังมีมติอนุมัติให้บริษัทจัดตั้งบริษัทย่อยเพื่อประกอบธุรกิจพัฒนาอสังหาริมทรัพย์ ชื่อ บริษัทมานะ พัฒนาการ ทุนจดทะเบียน 200ล้านบาท โดยบริษัทจะซื้อหุ้นดังกล่าวจาก นายมงคล พีรศานติกุล จำนวน 1,999,400 หุ้น และมีนักลงทุนรายบุคคลจำนวน 6 คน ร่วมถือหุ้นรายละ 100ล้านหุ้น 
ด้านคณะกรรมการบริษัท ซีฟโก้ (SEAFCO) อนุมัติให้แจกหุ้นปันผลจำนวน 53.75 ล้านหุ้น ให้แก่ผู้ถือหุ้นที่มีชื่อในทะเบียนวันที่ 25 เม.ย. สัดส่วน 4 ต่อ 1 เท่ากับหุ้นละ 0.27 บาท และแจกเป็นเงินสดอีก 0.027 บาท รวม 0.30 บาท และเพิ่มทุนจำนวน 21.50 ล้านหุ้น ขายให้ประชาชนทั่วไป กำหนดจองซื้อวันที่ 1-18 มิ.ย. 2556 
ก่อนหน้านี้ บอร์ดบริษัท ช.การช่าง (CK) อนุมัติให้บริษัทจ่ายเงินปันผลในอัตราหุ้นละ 0.35 บาท เป็นเงินทั้งสิ้นไม่เกิน 578,404,867.60 บาท